R E L A C I O N

PËR
 
PROPOZIMIN E PROJEKTLIGJIT “PËR DISA NDRYSHIME  NË LIGJIN NR.8438, DATË 28.12.1998, “PËR TATIMIN MBI TË ARDHURAT”, TË NDRYSHUAR”

Projektligji “Për disa ndryshime në ligjin nr.8438, datë 28.12.1998, “Për tatimin mbi të ardhurat”, të ndryshuar”, propozohet në mbështetje të neneve 78, 83, pika 1, dhe 155, të Kushtetutës.

Në nenet 1 dhe 5, të projektligjit, propozohet shfuqizimi i tatimit mbi të ardhurat personale të biznesit të vogël, me qarkullim vjetor nga 2 deri në            8 milionë lekë sepse ndryshon mënyra e taksimit të biznesit të vogël në përputhje me programin e qeverisë. Duke qenë se kjo taksë do të jetë taksë vendore, edhe parashikimet ligjore për të do të jenë pjesë e ligjit nr.9632,       datë 30.10.2006, “Për sistemin e taksave vendore”, të ndryshuar.

Neni 2, i projektligjit, propozon vetëm zëvendësimin e termit “vetjakë” me termin “personalë”.

Neni 3, i projektligjit, propozon përjashtimin nga çdo lloj transaksioni i shitjes së tokës bujqësore nga një fermer te fermeri tjetër. Aktualisht, në nenin 8/1, të ligjit në fuqi është përcaktuar që janë të përjashtuar nga pagesa e tatimit 10% vetëm rastet e shitjes së tokës bujqësore, ndërkohë që transaksioni i shitjes së tokës bujqësore përfshin dhurimin e tokës bujqësore nga fermeri te fermeri.

Sipas përjashtimit ekzistues, në rast se fermeri e shet tokën bujqësore te një fermer tjetër, nuk paguan tatimin 10% nga të ardhurat e përfituara nga fitimi i realizuar, ndërsa në rast se ia dhuron fëmijës së tij, po fermer, duhet të paguajë tatimin 10%. Për të rregulluar këtë transaksion nga pikëpamja fiskale, propozohet ndryshimi i termit “shitja” me termin “transaksioni i kalimit të së drejtës së pronësisë”.

Në nenin 4, të projektligjit, propozohet ndryshimi i mënyrës aktuale të tatimit mbi të ardhurat personale të pagës të të punësuarve, nga tatim i sheshtë në tatim progresiv.

Tatimi mbi të ardhurat personale ka qenë një nga taksat me të goditura nga evazioni fiskal në Shqipëri. Reforma fiskale e vitit 2007 ndryshoi në thelb strukturën e kësaj takse, duke zëvendësuar shkallët progresive të taksimit me një shkallë unike prej 10%, për të gjitha llojet e të ardhurave personale. 

Megjithëse nuk ka një opinion të konsoliduar mbi efektin e taksës së sheshtë mbi të ardhurat dhe mbi ekonomitë e vendeve që e kanë adoptuar, Shqipëria, në rreth 5 vjet përvojë me taksën e sheshtë, ka pasur rezultate pozitive nga mbledhja e të ardhurave shtesë nga tatimi mbi të ardhurat personale, si rezultat i zbatimit të taksës së sheshtë. Kështu, nga 1.1% e PPB-së që mbulonte kjo taksë 4 vite para aplikimit të tatimit progresiv, arriti në mesatarisht 2,2% e PPB-së pas aplikimit të taksës së sheshtë.

[bookmark: _GoBack]Formula e aplikuar për tatimin e çdo qindarke të fituar mbi pagën rëndoi padrejtësisht me taksa të larta pagat e të punësuarve me të ardhura të ulëta, të tilla si ato të sektorit shëndetësor, të arsimit, të sektorëve prodhues ku përdoret krahu i lirë i punës. 

Taksa e sheshtë u prezantua në korrik të vitit 2007, në masën 10%, për të gjithë të punësuarit, për dy arsye, sociale dhe ekonomike:

1. Aplikim i taksës së sheshtë për të ulur informalitetin në tregun e punës në Shqipëri;
2. Aplikim i taksës së sheshtë për të qenë në koherencë me politikat tatimore rajonale për të tërhequr investitorët e huaj.

Për më tepër, për të vazhduar më tej me uljen e taksave, incentiva më e fundit ishte ajo e muajit maj 2013, që të gjithë të punësuarit me pagën në dhe nën 30 mijë lekë të përjashtohen nga pagimi i taksës 10%. 

Në fakt, ky lloj tatimi i sheshtë nuk arriti asnjë nga synimet e tij.

1. Informaliteti në tregun e punës vazhdon të mbetet një problematikë në Shqipëri;
2. Në 8 vite nuk është bërë një studim, qoftë edhe i vetëm, i cili lidh rritjen e investimeve në Shqipëri me taksën e sheshtë për sa i përket tatimit mbi të ardhurat personale.

Formula e tatimit progresiv mbi pagën konsiston në:
· Të ardhurat nga pagat nga 0 deri në 30 mijë lekë në muaj tatohen me zero për qind, pra mbeten të përjashtuara nga tatimi mbi të ardhurat personale.
· Të ardhurat nga pagat nga 30 mijë lekë/muaji deri në 130 mijë lekë/muaji, tatohen me 13% të diferencës midis pagës me pragun                    30 mijë lekë/muaji;
· Të ardhurat nga paga mbi 130 mijë lekë/muaji tatohen me 13 000 lekë plus 23% e diferencës së pagës me 130 mijë lekë.

Sipas kësaj formule, paga në të cilën përcaktohet kufiri rritës i tatimit efektiv mbi 10%, është paga 130 mijë lekë/muaji.
 
Kështu, tabela e tatimit mbi të ardhurat nga paga ishte:

Ishte:

Tabela nr. 1. Tabela për tatimin mbi të ardhurat personale nga punësimi.
	E ardhura e tatueshme
(në muaj)
	
	
Përqindje

	Mbi (lekë)
	Deri në (lekë)
	

	0
	30.000
	zero për qind

	30.001 +
	Më tepër
	+   10 për qind të shumës mbi 0 lekë



Bëhet: 

	E ardhura e tatueshme
(në lekë/muaj)
	Përqindje

	Nga
	Deri në (përfshirë)
	

	0
	30.000
	zero për qind

	30.001 
	130.000
	+ 13 për qind të shumës mbi 30.000 lekë

	130.001
	Më tepër
	13.000 lekë + 23 për qind të shumës mbi 130.000 lekë



Efektet financiare në buxhetin e shtetit duke pasur parasysh të dhënat e vitit 2013 parashikohen rreth minus 1.5 miliardë lekë.

Sipas kësaj formule, norma efektive e kalon masën 10% për pagat mbi 130 000 lekë. Kjo do të thotë se pagat nën 130 000 lekë do të taksohen më pak se me skemën aktuale dhe ato më të larta se 130 000 do të tasohen më shumë. Mbi 40% të të punësuarve në vend do të përftojnë ulje taksë nga kjo formulë e tatimit progresiv.

Përqindja e të punësuarve sipas intervaleve të taksimit:
	Intervalet
	Numri
	Në % ndaj totalit

	0-30 000
	165,722 
	56.4 pa taksa

	30 001-130000
	173,150
	41.4

	130000-
	11,213
	2.8



Në draftimin e kësaj formule taksimi, ekspertët e Ministrisë së Financave konsultuan modelet e taksës progresive, që aplikohet në disa vende të BE–së dhe ekspertët e FMN-së.

Neni 6, i projektligjit, propozon riformulim të nenit 25, “Rezervat speciale për bankat dhe shoqëritë e sigurimit”, bazuar në problematikat e dala në zbatim të këtij neni lidhur me provigjonet e bankave dhe shoqërive të sigurimit.

Në nenin ekzistues, masa e njohjes së provigjoneve për sektorin bankar, si shpenzim i zbritshëm, është në shumën e krijuar në përputhje me standardet e hartuara nga Bordi i Standardeve Kontabël Ndërkombëtare dhe të certifikuara pa vërejtje nga auditues të jashtëm, por pa tejkaluar masën e përcaktuar në rregullat e Bankës së Shqipërisë për këtë qëllim. Gjithashtu, ky nen përcakton se shumat e rimarra nga këto rezerva apo provizione i shtohen fitimit të tatueshëm. 

Ky krahasim mes dy metodave të krijimit të provigjoneve ka krijuar problematikë në zbatim për shumat e rimarra nga këto rezerva. Në mënyrë që ky nen të zbatohet në mënyrë korrekte, pra diferenca midis fondeve të mos tatohet menjëherë pasi do të shlyhet gradualisht kur huatë e mbiprovigjonuara të paguhen, është propozuar heqja e fjalëve “por, në çdo rast, pa tejkaluar masën e përcaktuar në rregullat e Bankës së Shqipërisë për këtë qëllim. Shumat e rimarra nga këto rezerva apo provizione i shtohen fitimit të tatueshëm”

Neni 7, i projektligjit, propozon, që, nga data 1 janar 2014, norma e tatimit mbi fitimin të jetë 15% nga 10% që është aktualisht.

Ky propozim është në koherencë me formulën e taksimit progresiv në Shqipëri dhe me logjikën që në rast se individi që fiton më shumë paguan më shumë taksa. E njëjta gjë është edhe me bizneset: bizneset e vogla do të paguajnë 7.5% tatim mbi të ardhurat e tyre personale, ndërsa bizneset e mëdha do të paguajnë 15% tatim mbi fitimin e tyre vjetor të tatueshëm.

Struktura e tatimfitimit në Shqipëri është e ngjashme me atë që shumica e vendeve e quan tatimi mbi të ardhurat e korporatave (Corporate Income Tax). Ndryshimi thelbësor me praktikën ndërkombëtare është se të qenit apo jo subjekt i tatimfitimit në Shqipëri varet nga xhiroja vjetore e biznesit dhe jo nga forma juridike e organizimit të aktivitetit të biznesit. Norma prej 10% është në fuqi që nga 1 janari 2008. Politika e asaj kohe reflektoi orientimin e këtyre vendeve drejt uljes së barrës tatimore për bizneset me qëllim tërheqjen e investimeve të huaja, bërjen e rajonit më tërheqës për IHD, si një i tërë dhe uljen e evazionit fiskal.
 
· Ende nuk ka një qëndrim unik se sa realisht ka ndikuar ulja në nivele kaq të ulëta të kësaj norme në tërheqjen e investitorëve të huaj në vend, përkarshi përqasjeve: taksa të ulëta versus krahu i lirë i punës në Shqipëri e vendet e Ballkanit Perëndimor. 
· Sa për uljen e evazionit fiskal, në Shqipëri sigurisht që kjo ulje nuk e dha efektin e dëshiruar. Nga 2.3% e PPB-së, që ka qenë kjo taksë mesatarisht gjatë 4 viteve para uljes drastike, në 7 vitet e zbatimit të kësaj norme të ulët, të ardhurat nga kjo taksë janë ulur në 1.4% të PPB-së dhe vetëm për vitin 2013 pritet të jetë 1.1.% e PPB-së.
Propozimi në këtë projektligj është që tatimi mbi fitimin të rritet nga 10% në 15%. Vendet e Ballkanit Perëndimor janë gjithashtu nën “erën” e rritjes së tatimit mbi koorporatën, p.sh. Serbia do të rritë tatimin në janar të vitit 2014.

Por reforma me tatimfitimin nuk do të mbetet vetëm këtu. Masa të tjera administrative do të ndërmerren paralelisht me këtë rritje norme me qëllim që të sigurohet mirëmenaxhim i subjekteve të tatimit mbi fitimin, me qëllim minimizimin e evazionit fiskal për këtë taksë. 

Kështu, së shpejti menaxhimi i tatimpaguesve të mëdhenj do të bëhet nga kompani të veçanta auditimi, të cilat do të përllogaritin detyrimet tatimore në emër të tyre. Kjo masë synon, ndër të tjera, heqjen e praktikës disavjeçare në Shqipëri të bizneseve shqiptare, të cilat mbajnë dy bilance, një për shtetin për të paguar taksa dhe një për vete me fitimin e tyre real tregtar.
Efekti financiar në të ardhurat e shtetit për vitin 2014 vlerësohet të jetë  7 miliardë lekë.

Neni 8, i projektligjit, propozon që ky ligj të hyjë në fuqi në datën 1 janar 2014, për arsye se tatimfitimi, i cili propozohet të rritet, llogaritet në baza vjetore.

KËSHILLI I MINISTRAVE

